Predkladacia správa  

Štatistický úrad Slovenskej republiky predkladá návrh legislatívneho zámeru zákona o sčítaní obyvateľov, domov a bytov v roku 2021 (ďalej len „legislatívny zámer“) v súlade s Plánom legislatívnych úloh vlády Slovenskej republiky. Potreba schválenia tohto legislatívneho zámeru vládou SR (a následne zákona) je determinovaná úlohou Slovenskej republiky poskytnúť štatistické údaje v stanovenej štruktúre a forme ako medzinárodného záväzku voči Európskej únii (ďalej len „EÚ“) a Organizácii spojených národov. Aj v roku 2021 bude sčítanie obyvateľov, domov a bytov (ďalej len „SODB“) opäť súčasťou celosvetového programu populačných, domových a bytových cenzov pod záštitou Európskej únie a Organizácie Spojených národov. Všetky členské štáty EÚ majú povinnosť zaradiť do sčítania rovnaké, resp. porovnateľné definície zisťovaných údajov. Takáto striktná koordinácia sčítania v jednotlivých štátoch zabezpečí porovnateľnosť cenzových údajov a ich mnohostranné využitie nielen na národnej, európskej, ale aj širšej medzinárodnej úrovni.
 
Sčítanie vytvára súbor hodnotných údajov a informácií o stave spoločnosti, o jej demografických, sociálno-ekonomických a kultúrnych štruktúrach, o životných podmienkach obyvateľov a bývaní. Kľúčové sú tiež údaje o počtoch obyvateľov na úrovni republiky, krajov, okresov a obcí a hodnoverné východiská pre ich prognózy. Tieto informácie podporujú plánovanie, administratívu, rozvoj politík a vyhodnocovanie aktivít vlády a iných užívateľov.

SODB patrí z hľadiska prípravy a realizácie k najnáročnejším štatistickým zisťovaniam. Je to jediné štatistické zisťovanie, ktorého obsah, rozsah a spôsob vykonania ustanovuje osobitný zákon. V § 15 zákona č. 540/2001 Z. z. o štátnej štatistike sa uvádza, že „Sčítanie obyvateľov, domov a bytov upravuje osobitný zákon.“ Takýto postup garantuje sčítaniu osobitné postavenie najmä preto, že má nielen štatistický, ale aj celospoločenský význam. Potvrdzuje to aj jeden zo strategických cieľov Národného akčného plánu Sčítania obyvateľov, domov a bytov v roku 2021 na roky 2017 – 2020 (ďalej len „NAP SODB 2021“). Štatistický úrad Slovenskej republiky (ďalej len ,,Štatistický úrad SR“) má spolu so spolupracujúcimi subjektmi pripraviť návrh zákona o SODB v roku 2021, ktorý zohľadní požiadavky integrovaného SODB 2021 v Slovenskej republike. Termín predloženia návrhu zákona na rokovanie vlády SR je stanovený na rok 2019. 

Príprave zákona podľa Legislatívnych pravidiel vlády Slovenskej republiky predchádza vypracovanie legislatívneho zámeru. Z tohto dôvodu Štatistický úrad SR iniciatívne požiadal o zaradenie  legislatívneho zámeru do Plánu legislatívnych úloh vlády SR na mesiac december v roku 2017. 

Po analýze spoločenskej situácie a v súlade s Programovým vyhlásením vlády Slovenskej republiky na roky 2016 – 2020, ktoré vyjadruje podporu sčítaniu so zníženou administratívnou záťažou obyvateľov, Štatistický úrad SR navrhol uskutočniť na Slovensku v roku 2021 integrované sčítanie. Takéto sčítanie bude založené na integrácii údajov z viacerých zdrojov so zámerom maximálne využiť údaje z registrov a administratívnych zdrojov a doplniť ich údajmi získanými od obyvateľov.
Predložený legislatívny zámer reflektuje prechod od tradičného sčítania k integrovanému sčítaniu. Je zložený z troch častí. Prvou je „Zdôvodnenie vypracovania nového zákona“, ktoré pojednáva o dôležitosti a význame sčítania ako celospoločenskej udalosti.  Druhou časťou je „Analýza platného právneho stavu“ obsahujúca medzinárodné právne normy, národné právne normy, vládne dokumenty súvisiace s výkonom SODB a nelegislatívne materiály medzinárodnej povahy. Nosnou súčasťou legislatívneho zámeru je „Predpokladaný obsah a systematika zákona o SODB“ zahŕňajúca predmet a obsah budúceho zákona, definície pojmov, ktoré budú ustanovené v zákone ako základné pojmy nevyhnutné na to, aby sa zabezpečila jeho zrozumiteľnosť a vykonateľnosť. Ďalej predbežne stanovuje použitie registrov a administratívnych zdrojov údajov, proces zberu údajov, ktorý odzrkadľuje potreby integrovaného SODB 2021, zmieňuje sa tiež o určení práv a povinností Štatistického úradu SR, štátnych orgánov, orgánov územnej samosprávy, fyzických osôb a právnických osôb. Legislatívny zámer nepokrýva vyčerpávajúco obsah zákona, keďže niektoré inovatívne postupy zatiaľ neboli otestované.
Predložený legislatívny zámer zákona o sčítaní obyvateľov, domov a bytov v roku 2021 akcentuje myšlienku, že zodpovednosť za vykonanie sčítania nesie v súlade s európskou legislatívou Slovenská republika a že prípravou a realizáciou SODB 2021 je vládou Slovenskej republiky poverený Štatistický úrad SR.
Legislatívny zámer zohľadňuje závery zasadnutí pracovných skupín Štatistického úradu SR aj rokovaní s inými ústrednými orgánmi štátnej správy, samosprávy, akademickou obcou, vedeckou obcou a inými organizáciami.
Vyhodnotenie medzirezortného pripomienkového konania tvorí súčasť predkladaného materiálu.
Návrh legislatívneho zámeru sa na rokovanie Legislatívnej rady vlády Slovenskej republiky a Hospodárskej a sociálnej rady Slovenskej republiky predkladá  bez rozporu.